Plán riadenia zákaziek

Naplánovaním riadenia zákaziek zabezpečujeme efektívne procesy v zaobstarávaní tovarov a služieb potrebných pre projekt. Určujeme proces výberu dodávateľov, nákupu a uzatvárania zmlúv. Úlohou plánu riadenia zákaziek je čo najefektívnejšie zaobstarať vstupy potrebné pre projekt a zaručiť zákonnosť zmluvných a zaobstarávacích procesov.

Definícia položiek

Popis všetkých potrebných položiek s jasnou technickou definíciou potrebných na úspešné dokončenie projektu, s relevantným odôvodnením potreby a termínom zaobstarania s ohľadom na časové harmonogramy projektu. Uvádzame aj položky, ktoré máme k dispozícií z interných zdrojov, alebo ich sami zabezpečíme ( napríklad vyrobíme, poskytneme personál, ... ) a nebude ich potrebné zaobstarať, pre ďalšie interné plánovanie z vlastných zdrojov.

Výber typu zmluvných vzťahov

Opíšeme typy zmlúv aj s jednotlivými podmienkami, ktoré budeme používať na zaobstaranie jednotlivých tovarov, alebo služieb, alebo skupín tovarov a služieb. Pre rôzne položky sú väčšinou vhodné rôzne typy zmlúv a podmienok. K dispozícií je vždy viacero vhodných typov zmlúv a správne nastavenie typu a podmienok je veľmi dôležité pre bezproblémovú a výhodnú realizáciu projektu.

Určenie spôsobu zaobstarávania

Pre potreby projektu môžeme zaobstarávať potrebné vstupy rôznymi spôsobmi, v prvom rade overíme či je z hľadiska zákonodarstva danej krajiny potrebné použiť verejné obstarávanie ( väčšinou pri štátnej správe, projektoch financovaných z dotačných a grantových schém, financovaní cez finančné mechanizmy, individuálne pri financovaní komerčnými bankami a na základe vlastného dobrovoľného interného rozhodnutia pri investíciách nad určité sumy ). Spôsoby zaobstarania:

* verejné obstarávanie ( dlhotrvajúci a zložitý proces s veľkým množstvom právnych nejasností a možnosťou napadnutia formálnych krokov )
* verejná súťaž ( publikovanie vo vestníku )
* užšia súťaž ( výzva na predloženie ponuky pre 5-20 uchádzačov)
* rokovacie konanie so zverejnením ( výzva na rokovanie pre 3-20 uchádzačov )
* rokovacie konania bez zverejnenia ( utajenie, autorské práva, predĺženie, alebo rozšírenie existujúcej zmluvy, časová tieseň, ...)

Určenie potencionálnych rizík

Každé zaobstarávanie z externých zdrojov má rizikový potenciál a riadime sa [Plánom riadenia rizík](http://www.mediacoeli.sk/detail-10-mediacoeli_Plán_riadenia_rizík.html) doplneným, ak existujú, o špecifické riziká. Môže sa hlavne jednať o schopnosti a výrobné kapacity dodávateľov, bonity dodávateľov vo finančných inštitúciách, ťažkosti pri verejnom obstarávaní, odchýlky od špecifikácií, nesúlad s platnými zmluvami, nespoľahlivú dopravu, ...

Určenie riadenia potencionálnych rizík

Určíme, ktoré riziká sú vylúčené a ako sa bude dohliadať na prijaté riziká. Môžeme, ale nemusíme poveriť zodpovedné osoby určené v pláne riadenia rizík, alebo môžeme poveriť inú osobu ( interne, alebo externe ). Každé prijaté riziko musí byť schválené vedením projektu a tiež musí byť oboznámené z každým novo objaveným rizikom.

Určenie obmedzení

V rámci celého procesu zaobstarávania sa môžu vyskytnúť obmedzenia, ktoré sa nevyhnutne musia stať súčasťou projektu. Stáva tak hlavne pri verejnom obstarávaní a je potrebné s nimi oboznámiť aj dodávateľov. Vyskytujú sa hlavne napríklad obmedzenia:

* fixný harmonogram projektu
* fixný rozpočet a cena: možnosť zmeny iba v prípade schválenia rozsahu projektu ( pri dotačnom a grantovom financovaní )
* nemožnosť navýšiť rozsah prác nad špecifikáciu, bez priamej podpory projektu ( pri verejnom obstarávaní )
* nemožnosť zmeny špecifikácie položiek
* a mnoho iných ( väčšinou pri verejnom obstarávaní a financovaní dotačnými a grantovými schémami )

Určenie procesov schvaľovania zmluvných vzťahov

Účelom tejto časti je definovanie procesu, ktorým sa schvaľujú jednotlivé zmluvy a určenie kto a ako sa podieľa na schvaľovaní. Po analýze nákladov a revízie ponúk z hľadiska stanovených kritérií určíme celý proces. Kompetencie a osoby, ako aj ich počet sa väčšinou líšia v závislosti od typu zmluvy, výšky nákupu a druhu položky.

Určenie kritérií pre výber

Kritéria, ktoré nám pomôžu ohodnotiť a následne sa rozhodnúť pre konkrétneho dodávateľa bývajú pri rôznych položkách rôzne, musia však byť dopredu jasne určené. Pre všetky položky spoločné by mali byť následujúce kritériá: 1. kvalita dodávaných tovarov, alebo služieb, 2. schopnosť dodržiavať termíny, 3. predchádzajúce skúsenosti, 4. termín dodania, 5. porovnanie nákladov a kvality medzi dodávateľmi.

Určenie procesu kontroly dodávok

Kontrola dodávok je dôležitou súčasťou celého procesu a zabezpečuje dodržiavanie zmluvných podmienok, eliminuje zdržanie projektu na základe neskorých dodávok a kontrolou kvality dodávok zabezpečíme výslednú kvalitu projektu.

Výstupy

plán riadenia zákaziek

tabuľky popisu položiek a zmluvných vzťahov s hodnoteniami, spôsobmi zaobstarania a kompetenciami

harmonogramy dodávok a kontroly

výkonnostné posudzovanie kritérií (metriky)

určenie požiadaviek a obmedzení pre dodávateľov jednotlivých položiek pre potreby ponukového konania, najvhodnejšie s cenovým ohraničením

štandardizované súťažné podklady

verejne sprístupnené dielo MEDIA COELI ® podmienky: [www.mediacoeli.sk](http://www.mediacoeli.sk/detail-29-mediacoeli_Licenčná_dohoda_na_verejne_sprístupnené_diela_MEDIA_COELI_®.html)

Váš konzultant: